Id-Deċiżjoni tal-Kummissjoni
tad-29 ta’ Lulju 1996
li tirrikonoxxi fil-prinċipju l-kompletezza tad-dokument sottomess għall-eżaminazzjoni dettaljat bil-għan li possibilment jiġi inkluż il-klorfenapir fl-Anness I tad-Direttiva tal-Kunsill 91/414/KEE li tirrigwarda t-tqegħid fis-suq ta’ prodotti għall-protezzjoni tal-pjanti
(Test b’relevanza għaż-ŻEE)
(96/521/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/414/KEE tal-15 ta’ Lulju 1991 dwar it-tqegħid ta’ prodotti għall-protezzjoni tal-pjanti fis-suq [1], kif l-aħħar emendata bid-Direttiva tal-Kummissjoni 96/12/KE [2], u b’mod partikolari l-Artikolu 6(3) tagħha,
Billi d-Direttiva 91/414/KEE ipprovdiet għall-iżvilupp ta’ lista tal-Komunità ta’ sustanzi attivi ta’ pestiċidi awtorizzati;
Billi Cyanamid Agro SA introduċiet fis-7 ta’ Lulju 1995 dokument lill-awtoritajiet Spanjoli bil-għan li tikseb l-inklużjoni tas-sustanza attiva klorfenapir fl-Anness I li jinsab mad-Direttiva; billi l-awtoritajiet Spanjoli indikaw lill-Kummissjoni r-riżultati ta’ l-ewwel eżami tal-kompletezza tad-dokument fir-rigward tar-rekwiżiti tat-tagħrif u l-informazzjoni stipulati fl-Anness II u, għal ta’ mill-inqas prodott wieħed għall-protezzjoni tal-pjanti li fih is-sustanza attiva inkwistjoni, fl-Anness III li jinsab mad-Direttiva; billi sussegwentement, skond id-dispożizzjonijiet ta’ l-Artikolu 6(2), id-dokument kien ġie sottomess mill-applikant lill-Kummissjoni u lill-Istati Membri l-oħra;
Billi l-Kummissjoni irreferiet id-dokument lill-Kumitat Permanenti dwar is-Saħħa tal-Pjanti fil-laqgħa tal-grupp tax-xogħol "leġislazzjoni" tiegħu fit-30 ta’ Jannar 1996, li matulha l-Istati Membri ikkonfermaw li rċevew id-dokument;
Billi l-Artikolu 6(3) tad-Direttiva jeħtieġ li jiġi konfermat fuq livell tal-Komunità li d-dokument għandu jiġi meqjus li jissodisfa, fil-prinċipju, il-ħtiġiet tat-tagħrif u informazzjoni hekk kif ipprovdut fl-Anness II u, għal ta’ mill-inqas prodott wieħed għall-protezzjoni tal-pjanti li jkun fih is-sustanza attiva inkwistjoni, fl-Anness III li jinsab mad-Direttiva;
Billi din it-tip ta’ konferma hija meħtieġa sabiex issir eżami dettaljat tad-dokument kif ukoll sabiex l-Istati Membri jkunu miftuħa għall-possibbiltà li jagħtu awtorizzazzjoni provviżorja għall-prodotti għall-protezzjoni tal-pjanti li fihom din is-sustanza attiva fir-rigward tal-kondizzjonijiet stipulati fl-Artikolu 8(1) tad-Direttiva, u b’mod partikolari l-kondizzjoni li ssir evalwazzjoni dettaljata tas-sustanza attiva u tal-prodott għall-protezzjoni tal-pjanti fir-rigward tal-ħtiġiet tad-Direttiva;
Billi deċiżjoni bħal dik ma tippreġudikax il-fatt li jista’ jintalab aktar tagħrif jew informazzjoni mingħand l-applikant fejn jirriżulta waqt l-eżami dettaljat li din l-informazzjoni jew tagħrif hija meħtieġa sabiex tkun tista’ tittieħed deċiżjoni;
Billi huwa mifhum bejn l-Istati Membri u l-Kummissjoni li Spanja għandha twettaq eżami dettaljat tad-dokument u għandha tirrapporta l-konklużjonijiet ta’ l-eżami tagħha, flimkien ma’ rakkomandazzjonijiet dwar l-inklużjoni jew in-nuqqas ta’ inklużjoni u dwar kull kondizzjonijiet relatati lill-Kummissjoni kemm jista’ jkun malajr u l-iktar tard fi żmien perjodu ta’ sena; billi malli jasal dan ir-rapport l-eżami dettaljat għandu jissokta bil-ħila esperta mill-Istati Membri kollha fil-qafas tal-Kumitat Permanenti dwar is-Saħħa tal-Pjanti;
Billi l-miżuri li għalihom jipprovdi dan ir-Regolament huma skond l-opinjoni tal-Kumitat Permanenti dwar is-Saħħa tal-Pjanti,
ADOTTAT DIN ID-DEĊIŻJONI:
Artikolu 1
Id-dokument mibgħut minn Cyanamid Agro SA lill-Kummissjoni u lill-Istati Membri bil-għan ta’ l-inklużjoni tas-sustanza attiva klorfenapir fl-Anness I li jinsab mad-Direttiva 91/414/KEE u li ġie referut lill-Kumitat Permanenti dwar is-Saħħa tal-Pjanti fit-30 ta’ Jannar 1996, huwa meqjus li fil-prinċipju jissodisfa r-rekwiżiti tat-Tgħrif u l-informazzjoni stipulati fl-Anness II u, għal prodott għall-protezzjoni tal-pjanti li fih is-sustanza attiva inkwistjoni, fl-Anness III li jinsab mad-Direttiva.
Artikolu 2
Dan id-Deċiżjoni hija indirizzata lill-Istati Membri.
Magħmula fi Brussel, fid-29 ta’ Lulju 1996.